РЕГЛАМЕНТ ЗА ИЗПЪЛНЕНИЕ (ЕС) № 887/2014 НА КОМИСИЯТА
от 14 август 2014 година
относно техническия формат за предаване на европейските статистически данни за лозовите насаждения в съответствие с Регламент (ЕС) № 1337/2011 на Европейския парламент и на Съвета
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1337/2011 на Европейския парламент и на Съвета от 13 декември 2011 г. относно европейската статистика за трайните насаждения (1), и по-специално член 8, параграф 2 от него,
като има предвид, че:
(1)
С Регламент (ЕС) № 1337/2011 се установява рамка за производството на сравними европейски статистически данни за трайните насаждения.
(2)
Следва да се уточнят структурата на данните и стандартът за обмен при предаването на статистически данни за лозовите насаждения.
(3)
Мерките, предвидени в настоящия регламент, са в съответствие със становището на Постоянния комитет за земеделска статистика,
ПРИЕ НАСТОЯЩИЯ РЕГЛАМЕНТ:
Член 1
Държавите членки изпращат статистическите данни за лозовите насаждения съгласно приложение II към Регламент (ЕС) № 1337/2011 в рамките на структурата, установена в определенията за структурата на данните в стандарта за обмен на статистически данни и метаданни (SDMX). Те изпращат данните на Европейската комисия (Евростат), като използват услугите на единната входна точка, или осигуряват достъп до данните, така че Европейската комисия (Евростат) да може да извлича данни посредством услугите на единната входна точка.
Член 2
За изпращането на статистически данни за лозовите насаждения до Европейската комисия (Евростат) се използва структурата на данните, посочена в приложението.
Член 3
Данните се подават за всички единични задължителни променливи и агрегати.
Член 4
Данните се предоставят в хектари и в брой стопанства.
Член 5
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 август 2014 година.